Szombathely Megyei Jogú Város Önkormányzata Közgyűlésének

**21/2019. (XII.4.) önkormányzati rendelete**

**az önkormányzat 2019. évi költségvetéséről szóló 5/2019. (IV.1.) önkormányzati rendelet módosításáról**

Szombathely Megyei Jogú Város Önkormányzatának Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. §**

Az önkormányzat 2019. évi költségvetéséről szóló 5/2019. (IV.1.) önkormányzati rendelet (a továbbiakban: Rendelet) 2. §-a helyébe a következő rendelkezés lép:

**„2. §**

(1) A Közgyűlés az Önkormányzat 2019. évi költségvetésének bevételi főösszegét 25.881.691 eFt-ban, kiadási főösszegét 36.073.621 eFt-ban állapítja meg.

(2) A működési bevételek és kiadások egyenlegét -479.725 eFt-ban, az ezt finanszírozó előző évek működési maradványát 1.719.054 eFt-ban határozza meg. Az így számított működési egyenleg 1.239.329 eFt.

(3) A felhalmozási célú bevételek és kiadások egyenlegét -9.712.205 eFt-ban, az ezt finanszírozó előző évek felhalmozási maradványát 8.631.437 eFt-ban határozza meg. Az így számított felhalmozási egyenleg -1.080.768 eFt.

(4) A finanszírozási célú kiadásokat 158.561 eFt-ban határozza meg.

(5) Az egyéb finanszírozási célú bevételeket 0 eFt-ban határozza meg.

(6) A külső finanszírozási célú bevételeket 0 eFt-ban határozza meg.”

**2. §**

A Rendelet 5. §-a helyébe a következő rendelkezés lép:

**„5. §**

A Közgyűlés a költségvetési szervek kiadásait 11.335.388 eFt-ban határozza meg a 6. mellékletben részletezettek szerint. ”

**3. §**

A Rendelet 6. §-a helyébe a következő rendelkezés lép:

**„6. §**

A Közgyűlés a költségvetési szervek - kiemelt előirányzatként kezelt – induló létszámkeretét 1.463 főben, 2019. november 1-től 1.479 főben 2019. december 1-től pedig 1.481 főben határozza meg a 7. mellékletben részletezettek szerint.”

**4. §**

A Rendelet 8. §-a helyébe a következő rendelkezés lép:

**„8. §**

A Közgyűlés az önkormányzati felhalmozási kiadások előirányzatát 15.519.144 eFt-ban határozza meg, amelynek célonkénti részletes adatait a 18., 18/A. melléklet tartalmazza.”

**5. §**

A Rendelet 9. § (1) bekezdése helyébe a következő rendelkezés lép:

„(1) A Közgyűlés céltartalékot képez az alábbiak szerint:

|  |  |  |  |
| --- | --- | --- | --- |
| a) | Általános tartalék | 236 | e Ft |
| b) | Tartalék - Villamos energia díj változás | 13.572 | e Ft |

„

**6. §**

A Rendelet 10. § helyébe a következő rendelkezés lép:

**„10. §**

(1) Az e rendeletben megjelenő bevételek és kiadások módosításáról, a kiadási előirányzatok közötti átcsoportosításról a (2) – (4) bekezdésben foglalt kivétellel a Közgyűlés dönt.

(2) Az önkormányzat kiadási előirányzatait az 1. mellékletben meghatározott egységes rovatrend B1. Működési célú támogatások államháztartáson belülről, B2. Felhalmozási célú támogatások államháztartáson belülről, B6. Működési célú átvett pénzeszközök és B7. Felhalmozási célú átvett pénzeszközök egyidejű növelésével, az évközben rendelkezésre bocsátott bevételek összegével a polgármester megnövelheti.

(3) A polgármester a Magyar Államkincstár felé teljesítendő havi adatszolgáltatások megfelelő teljesítése érdekében a kiemelt előirányzatok között átcsoportosítást hajthat végre úgy, hogy az átcsoportosítás a rendeletben meghatározott feladat ellátását nem érinti.

(4) A polgármester a költségvetésért felelős alpolgármester javaslata alapján, két költségvetési rendeletmódosítás közötti időben, saját hatáskörében az önkormányzat költségvetésében ugyanazon célra, legfeljebb egy alkalommal 10.000 eFt egyedi értékhatárig előirányzat átcsoportosítást hajthat végre úgy, hogy az működési hiányt nem eredményezhet, és a csökkentéssel érintett feladat ellátását nem veszélyeztetheti.

(5) A (4) bekezdésben végrehajtott előirányzat átcsoportosításokról a polgármester a költségvetési rendelet soron következő módosításakor beszámol.”

**7. §**

1. A Rendelet 11. § (1) bekezdése helyébe a következő rendelkezés lép:

„(1) A „vagyongazdálkodásból származó bevételek” realizálása érdekében előterjesztést kell készíteni az értékesíthető vagyon elemekkel kapcsolatos stratégiáról. A bevételek teljesítésének alakulásáról a Gazdasági és Jogi Bizottság minden ülésén be kell számolni.”

1. A Rendelet 11. § (6) bekezdése helyébe a következő rendelkezés lép:

„(6) A „Városfejlesztési alap – képviselői keret” előirányzatának felhasználásáról a Gazdasági és Jogi Bizottság dönt.”

(3) A Rendelet 11. § (18) bekezdése helyébe a következő rendelkezés lép:

„(18) Minden más egyedi esetben

1. az egyenként 500 eFt-ot el nem érő követelés csak a Gazdasági és Jogi Bizottság hozzájárulásával törölhető,
2. az egyenként 500 eFt-ot meghaladó követelés csak a Közgyűlés egyedi engedélye alapján törölhető.”

**8. §**

A Rendelet 1-19. melléklete helyébe az 1-19. melléklet lép.

**9. §**

Ez a rendelet a kihirdetését követő napon lép hatályba.

**Dr. Nemény András Dr. Károlyi Ákos**

polgármester jegyző

A rendelet a Polgármesteri Hivatal hirdetőtábláján történő kifüggesztés útján a mai napon kihirdetésre került.

Szombathely, 2019. december 4.

(: Dr. Károlyi Ákos :)

jegyző